**ZAPISNIK**

**s 3. sjednice Gradskog vijeća Grada Skradina**

**3.** sjednica Gradskog vijeća Grada Skradina održana je u četvrtak 14. (četrnaestog) rujna 2017.g. u Uredu gradonačelnika, s početkom u 10,30 sati.

Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno svih 13, te kako postoji kvorum za pravovaljano odlučivanje. Sjednici su nazočni: Ivan Banić, Ante Bratić, Frane Formenti, Darko Gardijan, Marijana Laća, Silvana Matić, Milenko Palinić, Antonio Periša, Tonći Petrović, Leonard Radnić, Slavko Skočić, Nadija Zorica i Florijan Žižić.

Sjednici su nazočni gradonačelnik Grada Skradina Antonijo Brajković i njegovi zamjenici Kristina Vlaić Bubalo, te Nikola Milović.

Predsjednica Gradskog vijeća Grada Skradina Nadija Zorica navela je kako je za sjednicu predložen dnevni red s 5. točaka. Prijedloga za izmjenu i dopunu dnevnog reda nije bilo, te je tako predloženi dnevni red stavila na glasovanje. Isti je jednoglasno usvojen.

Za raspravu i odlučivanje utvrđen je slijedeći

**DNEVNI RED**

1. Prijedlog Zaključka o prihvaćanju Polugodišnjeg izvještaja o izvršenju Proračuna

Grada Skradina za razdoblje 01. 01. 2017.g.-30. 06. 2017.g.

1. Prijedlog Zaključka o prihvaćanju financijskog izvješća Gradske knjižnice

„Ivan Pridojević“ Skradin, za razdoblje 01.01. 2017.g.-30.06. 2017.g.

1. Prijedlog Zaključka o primanju na znanje Izvješća o radu gradonačelnika Grada

Skradina za razdoblje 01.01. 2017.g.-30.06. 2017.g.

1. Prijedlog Odluke o dodjeli priznanja Grada Skradina u 2017.g.
2. Prijedlog Odluke o izmjeni Odluke o učlanjivanju u Lokalnu akcijsku grupu Krka.

Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, upozorivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku. Dalje je navela kako je vijećnik Tonći Petrović već dostavio pitanja u pisanom obliku, te ima pravo prvi po redu postaviti svoja pitanja:

1. **TONĆI PETROVIĆ, vijećnik HDZ-a:**

„1. Šta Grad Skradin poduzima ili će poduzeti glede veće nazočnosti policije po pitanju prvo opće sigurnosti građana te naročito po pitanju prometa obalom, vožnje u kontra smjeru kampiranja na nedozvoljenim mjestima (ovo zadnje kampiranje povlači pitanje nazočnosti i Državnog inspektorata i drugih službi) npr. Racije i pojačane kontrole

2.Koliko je Grad Skradin o.g. uprihodio od N.P. Krka od ulaznica te na što se ti novci troše ili će se utrošiti?“

-2-

**ODGOVORI:**

Gradonačelnik Grada Skradina Antonijo Brajković odgovorio je:

„1. Na zadnjoj sjednici bilo je postavljeno slično pitanje. Odlukama Grada drugačije ćemo regulirati promet. Doduše i sada postoji prometni znak koji bi trebalo poštivati. Problem prometovanja je evidentan, nema fizičkih barijera, te smo se dogovorili kako ćemo iduće godine postaviti rampu koja će omogućiti ulaz samo onima koji imaju dozvolu. Na taj način, promet u suprotnom smjeru bio bi fizički onemogućen. Obavještavali smo policiju i nadležne službe i upozoravali na to, ali odgovor je uvijek bio isti, odnosno kako su potkapacitirani kada je u pitanju brojnost policije, a pogotovo u sezoni. Nekoliko puta su i dolazili, čemu sam i svjedočio. Dodatni problem je i u tome što ove godine nemamo prometnog redara. To će se popraviti u idućoj godini, kada se steknu uvjeti da novi komunalni redar prođe potrebnu obuku i osposobi se za prometnog redara, a u cilju provođenja važećih odluka, te kako bi i na taj način mogli doprinijeti sigurnosti i redu prometa na području Grada.

2. Što se tiče ovog drugog pitanja, mi još uvijek nismo dobili informaciju ni dokument iz kojeg je razvidno, koliko smo, a sukladno članku 45. Zakona o regionalnom razvoju, dobili naknadu kao zaštićeno područje. Prošle godine, to je bilo 1.700.000,00 kn. Predali smo Izvješće o utrošenim sredstvima, sukladno Uredbi, a to je za razvoj društvene infrastrukture, zaštita ekologije i oni projekti koji doprinose gospodarskom razvoju prostora. Mi smo ta sredstva utrošili u prošloj godini i podnijeli smo izvješće Ministarstvu zaštite okoliša. Za ovu godinu, doslovno svaki dan iščekujemo kolika će biti naknada za 2016.g., a koju ćemo dobiti u 2017.g.“

1. **FLORIJAN ŽIŽIĆ, vijećnik HSP-AS:**

„1. Moje prvo pitanje odnosi se na put koji ide od Plastova-Sladići prema Rupama i izlazi na prometnicu Dubravice-Rupe.

Taj put je inače poznat u narodu kao „Rimski put“.

Sadašnje stanje je takvo da je većim dijelom taj put neprohodan i zarastao u šumu i makiju, ponajviše zbog bojazni i opasnosti od zaostalih mina iz Domovinskog rata. Imam zadnje informacije i izvide od Hrvatskog centra za razminiranje (HCR) da put u jednom dijelu prema Plastovu nije odrađen od strane pirotehničara, te samim tim je taj dio puta označen crvenim poljem, što predstavlja opasnost.

**Da li je Grad Skradin možda poduzeo neke mjere i može li to napraviti kako bi potaknuo nadležne da se i taj dio odradi i bude siguran za daljnje potencijalne aktivnosti?**

To pitam iz razloga što postoji interes lokalnih udruga i žitelja da se taj put stavi u funkciju.

Uređenjem ove ceste, kao i slivnog toka sa vodosustavima koji se nalaze uz ovu cestu, otvorio bi se novi prostor koji je atraktivan i predstavljao bi novu ponudu šetačima, lovcima, sportašima, biciklistima.

Kako se u Plastovu, u neposrednoj blizini na vrhu brda „Debeljak“ nalazi plantaža vinograda, kao i drugi vinogradi u neposrednoj blizini, što istinski jest vinarski kraj, uređenjem ovog puta stvorili bi se uvjeti za prezentiranje „vinskih cesta“, što bi sigurno pomoglo u daljnjem razvoju ovog kraja.

-3-

2. Moje drugo pitanje odnosi se na Izmjene i dopune programa (I.) javnih potreba u kulturi na području Grada Skradina za 2017.godinu od prošle sjednice pod – Rashodi za kulturne manifestacije.

Moje pitanje: **Koje su sve manifestacije održane od predviđenih, tj. Da li su održane sve predviđene rashodima kulturne manifestacije?“**

**ODGOVORI:**

Pročelnik Jedinstvenog upravnog odjela Grada Skradina Josip Silov odgovorio je:

„1. Što se tiče problema razminiranja, i to ne samo ovog puta, već na području grada Skradina ima dosta kvadrata minski sumnjivog područja, mi svake godine, prema Županiji, a ona prema Centru za razminiranje, dostavljamo nekakve prioritete razminiranja koji se najčešće ne realiziraju, ali najčešće iz razloga koji su svima poznati, odnosno kako su sredstva za razminiranje najčešće nedostatna za ono što Republiku Hrvatsku očekuje u razminiranju. Vi znate da je rok za razminiranje Hrvatske postavljen prije desetak godina, a to je 2019.g. Mi nismo ni blizu na razini države realizaciji tog plana da bi Hrvatska 2019.g. bila bez mina. Sredstva koja se za tu namjenu osiguravaju u državnom proračunu praktično su sve manja, a da ne govorimo o donacijama kojih praktično više ni nema, a na koje se razminiranje puno oslanjalo nakon rata. Rat je prošao davno i mi smo u svijetu s te strane zaboravljeni. Postoje druga krizna područja koja su minirana i koja dobivaju sredstva za razminiranje i vrlo teško se dobivaju sredstva donacije za razminiranje. Tako da, iskreno rečeno, nije realno očekivati da bi se taj put, koji se u naravi vrlo malo, odnosno nikako ne koristi poslije rata, mogao biti razminiran sad, pa ni u 2018.g. Mi još uvijek imamo 9 km² minski sumnjivog prostora. To Vam pomnoženo s 10,00 kn po m² iznosi 90.000.000,00 kn i to je cijena koju bi netko trebao platiti. Tvrtke koje to rade, rade za novac i to bi im trebalo platiti, a to je ionako debelo potcijenjen posao. Naravno da bi put trebalo razminirati kako bi se on mogao koristiti kao pješačka staza i dio kao neke „vinske staze“, ali iskreno rečeno nije realno to očekivati u godinu dana, a hoće li u tri ili pet godina, pitanje je koliko će se sredstava osigurati. Mi nemamo ni obvezu, ni mogućnosti da na nivou Grada osiguramo sredstva za razminiranje, Županija isto tako ne osigurava, dakle to se jedino osigurava u državnom proračunu.“

Na drugo vijećničko pitanje vijećnika Florijana Žižića, gradonačelnik Antonijo Brajković odgovorio je slijedeće:

„2. Rashodi za kulturne manifestacije – mi smo zadnjim rebalansom Proračuna planirali 250.000,00 kn za kulturne manifestacije. Uglavnom se većina, odnosno 80% tih rashoda za kulturne manifestacije odnosi na ljetni dio godine i u najvećoj odnosi na kulturno ljeto. Vi znate kako za vrijeme ljetne sezone imamo skradinsko kulturno ljeto gdje se najveći dio troškova odnosi na: organizaciju festivala „Glumište pod murvom“, organizaciju predstava izvan festivala „Glumište pod murvom“ kao i prigodnih koncerata. Također, rashodi za kulturne manifestacije odnose se i na organizaciju susreta klapa, kao i drugih sportsko-društvenih manifestacija na području grada, npr. Organizaciju turnira „Oluja 95“ u Sonkoviću, organizaciju „Dana sjećanja“- to je spomendan na poginule branitelje u skradinskom zaleđu, te niz sličnih manifestacija. Ove godine imamo središnju proslavu „Rujanskog rata“ koja će se održati 23. rujna. Najčešće jedan dio tih sredstava predvidimo i za određeni kulturni program za vrijeme Božića. To su prigodni Božićni koncerti koji se najčešće održavaju u crkvi ili nekom drugom javnom objektu.“

-4-

**SLAVKO SKOČIĆ, vijećnik SDSS-a**:

„1. Gosp. Gradonačelniče, kako Vi sa svojim suradnicima u postojećim organizacijskim i financijskim mogućnostima Grada Skradina gledate na samoorganiziranje mještana naselja koji svojim radom, novčanim prilozima pokušavaju i rješavaju komunalne probleme naselja u kojim žive i na koji način mislite da im u tom možete i hoćete pomoći.

2. Došao sam do saznanja da su pojedina naselja od glavnog vodovoda udaljena do 50 m i nisu priključeni. Da li su se izanalizirale tehničke mogućnosti da budu prikopčani na cjevovod“

**ODGOVORI:**

Pročelnik Jedinstvenog upravnog odjela Grada Skradina Josip Silov odgovorio je:

„1. Što se tiče prvog pitanja o tome kako se Grad Skradin može priključiti samoorganiziranju ljudi na terenu i rješavanju komunalnih problema, mogu odgovoriti kako je svako samoorganiziranje građana dobrodošlo i svaka pomoć proračunu Grada Skradina je dobrodošla u bilo kojem obliku. Da bi se Grad Skradin mogao uključiti u rješavanje tih problema, Grad Skradin najprije treba za njih znati, a zna na način, to Vi kao vijećnik znate, da se to stavlja u proračun koji će se za iduću godinu raditi u ovoj godini. Dakle, izrada Proračuna ide sada kroz jesen, usvajanje proračuna ide kroz jedanaesti-dvanaesti mjesec i Vi kao vijećnik Grada Skradina sudjelovat ćete u usvajanju tog istog Proračuna. Ako postoje nekakve akcije koje se planiraju na području naselja iz kojeg mještani dolaze ili nekog drugog naselja, onda bi to Gradska uprava trebala znati kako bi pokušali to uvrstiti u proračun. Da li u cijelosti ili s nekakvom pomoći u materijalu koji košta 2.000,00-3.000,00 kn, Grad to mora znati kako bi se mogao uključiti. Grad se ne može uključiti na način da se u 9-om mjesecu ove godine kaže da će se u 10-om mjesecu ove godine to raditi jer tih sredstava u proračunu nema. Ako nema u proračunu, onda se to ne može ni dati. To onda može biti samo ono što vi napravite sami, ali i to morate napraviti u skladu s tehničkim uvjetima. Dakle, konkretno spominjali ste priključenje na glavnu cestu, pretpostavljam na državnu cestu. To ne možete napraviti bez suglasnosti „Hrvatskih cesta“. Oni će Vam dati nekakve uvjete i tehničku pomoć u tom smislu. Prema tome, Grad Skradin se svugdje može uključiti u ono što mještani sami organiziraju, dapače, svaka inicijativa je dobra i poželjna, ali se radi barem pola godine unaprijed i uz poštivanje zakona i zakonom propisane procedure.“

Na drugo vijećničko pitanje vijećnika Slavka Skočića, gradonačelnik Antonijo Brajković odgovorio je slijedeće:

„2. Osobno sam u ovih tri mjeseca primio stranke koje su me upozorile na ovu problematiku kako nemaju vodovodnu mrežu, a udaljeni su par desetaka ili stotina metara od cjevovoda. Bili smo u tvrtki „VODOVOD I ODVODNJA“ d.o.o. i morat ćemo ponovo ići u svezi ove problematike, jer ovo su manje zahtjevni tehnički i financijski projekti odnosu na vodoopskrbu onih dijelova naselja koji su udaljeni kilometrima od glavnog cjevovoda i ovo se može riješiti kroz one prihode koje će Vodovod ostvariti na temelju naknade, a koja počinje ići od ovog mjeseca. Znači od ovog mjeseca građanima će biti skuplja voda po kubiku vode za 1,20 kn i iz tih sredstava moći će se sufinancirati i ovako, uvjetno rečeno, financijski sitnije projekte od par desetaka tisuća kuna. Pretpostavljamo kako ćemo na godišnjoj razini potrošnje vode moći skupiti oko 300.000,00 kn, te iz tih sredstava financirati odvodnju u nekim dijelovima naselja Skradin, te priključak na vodoopskrbni sustav u dijelovima naselja koja su relativno blizu cjevovoda, a nisu još uvijek pokriveni mrežom.“

-5-

Pročelnik Jedinstvenog upravnog odjela Grada Skradina Josip Silov, dodao je slijedeće:

„S obzirom na novi sastav Gradskog vijeća Grada Skradina, jer ima vijećnika koji dosada nisu bili u sazivu Gradskog vijeća, htio bi ih upoznati s kronologijom vodoopskrbe. Da bi ljudi shvatili što znači tih 300.000,00 kn i da to, ukoliko se prikupe u cijelom iznosu, odnosno pod uvjetom da svi ljudi koji dobivaju račune za vodu to i plate, Grad Skradin je, negdje od nakon Domovinskog rata pa do sada potrošio na vodoopskrbu preko 50.000.000,00 kn iz razno-raznih izvora, naravno ne iz svoga proračuna, jer kad bi se objedinili svi vlastiti prihodi iz proračuna ne bi dosegli taj iznos. To su najčešće bila sredstva donacije, iz CARDS programa, pred pristupnih fondova i dr. Do 2013.g. vodoopskrba je bila obveza i zadatak lokalne samouprave u smislu lokalnih projekata dok su magistralne mreže radile „Hrvatske vode“ skupa s tvrtkom „Vodovodi odvodnja“ d.o.o., te državom. 2013.g. donesen je novi Zakon o vodama i Zakon o financiranju vodnog gospodarstva, te su gradovi i općine praktično isključeni iz izgradnje vodovodnih mreža. Znate da se prilikom vaših zahtjeva za priključenjem na vodovodnu mrežu više ne plaća naknada za priključenje koja su išla kao sredstva Grada Skradina. Dakle, Grad može od dobivenih sredstava, koje je gradonačelnik prethodno spomenuo, sugerirati i predložiti gdje bi bilo najbolje utrošiti dobivena sredstva. 300.000,00kn nije dovoljno ni za projektnu dokumentaciju ozbiljnog vodovoda. Npr. Kad bi išli graditi vodovod Vaćani, ta sredstva nisu dostatna ni za projektnu dokumentaciju. Nastojat ćemo to progurati putem tvrtke „Vodovod i odvodnja“ d.o.o. jer su oni nositelji svih aktivnosti po ovoj osnovi u Šibensko-kninskoj županiji. Nastojat ćemo za 2018.g. da „Vodovod i odvodnja“ d.o.o. iz svojih sredstava, kao i one naknade koju uzima za razvoj mreže, ponovo uvrsti izradu projektne dokumentacije za taj sjeverozapadni dio Grada Skradina. A ova sredstva 200.000,00 kn-300.000,00 kn koja ćemo imati dogodine u ovo vrijeme, nastojat ćemo rješavati ovakve stvari, te priključke ljudima koji su udaljeni 20, 30 ili 50 m od nekog cjevovoda. Ovo govorim da netko ne bi mislio kako svatko naselje na području Grada Skradina ima na raspolaganju 300.000,00 kn.“

1. **FRANE FORMENTI, vijećnik MOST-a:**

„1. Postoje li ili su u Planu aktivnosti uređenja šetnice na dijelu obale gdje se rasprostire ACI marina (uključujući Rokovaču) uz suradnju s ekolozima kako bi se optimalno očistilo ševar koji je dobrim dijelom prodro u atraktivne dijelove grada (Rokovača, Mala jaruga, Krečana)?

2. Kakav je plan uređenja zona parkiranja u budućem UPU-u naselja Skradin, koja područja obuhvaćaju i koje su planirane aktivnosti po tom pitanju?“

**ODGOVOR:**

Pročelnik Jedinstvenog upravnog odjela Grada Skradina Josip Silov, odgovorio je:

„1. Vi znate da je u tijeku izrada novog Urbanističkog plana uređenja naselja Skradin. Malo smo zapeli na proceduralnim pitanjima, ali to je uobičajeno kod nas. Što se tiče izgradnje šetnice, šetnica Skradin, pa čak do Prukljana i dalje, predviđena je kroz Strategiju razvoja koja je usvojena na Gradskom vijeću Grada Skradina. Čišćenje ševara kroz šetnicu i nije stavka koja je posebno predviđena, ona se dijelom i podrazumijeva. Vidjet ćete kada UPU dođe na Javnu raspravu, kako smo mi kroz prijedlog UPU-a predvidjeli da na plaži ševara više nema. Ševar u uvali Rokovača trebao bi biti riješen na način da se ACI marina povuče iz uvale Rokovača na južnu stranu kako bi sjeverna strana i vrh Rokovače ostali Gradu za komunalni vez, a onda kroz

-6-

osiguranje sredstava i uređenje lučice komunalnog veza, uklonio bi se ševar u vrhu uvale Rokovača, naravno sukladno projektu koji bude izrađen za to. Zasad je ševar na dnu parkinga ostao. Ovo su naše vrijednosti i ono što mi tražimo. Međutim, to ne znači da ćemo mi dobiti suglasnost za uklanjanje ševara. Da smo predvidjeli i uklanjanje ševara na dnu parkinga, mišljenja sam kako ne bismo mogli ni za što dobiti suglasnost. Vidjet ćemo. Bit će Javna rasprava u koju će se sigurno uključiti i županijska Ustanova za zaštitu prirode koja gospodari ovim dijelom i ostali ekolozi, biolozi, te svi ostali kojima su ševari jako bitni, ali nadam se kako ćemo to uspjeti progurati u tom dijelu.

2. Što se tiče uređenja zone parkinga, to je svakako gorući problem u idućem razdoblju naselja Skradin. Svjesni smo kako se svake godine taj broj potreba za parkingom povećava barem za 20-30%. Mi zasada to rješavamo na način da se uz suglasnost gradonačelnika izdaju dozvole za parkiranje na površinama koje nisu namijenjene za parkiranje i koje su poljoprivredne površine po sadašnjem Urbanističkom planu. Novi Urbanistički plan predviđa također te površine kao zelene površine s mogućnošću parkiranja. U tom slučaju neće trebati ove godišnje suglasnosti gradonačelnika, nego jednom kad se izda suglasnost onda ista važi. Ali, tu dolazimo do onog „Ali“. Problem je priključenje izlaza na državnu cestu. Bez suglasnosti „Hrvatskih cesta“ nema formiranja parkinga i nema dobivanja dozvola, a „Hrvatske ceste“ imaju svoje tehničke uvjete gdje i kada se može netko priključiti na državnu cestu. To što ćemo mi odrediti površine da se na njima može parkirati, ne znači da će ljudi i dobiti dozvolu za formiranje parkinga. Mi kroz prostorni plan dajemo samo jedan od uvjeta, a mora se ishodovati barem 5-6 uvjeta kako bi se formirao parking i osnovao obrt. Svakako u suradnji s „Hrvatskim cestama“ moramo naći načina da ljude koji dolaze u Skradin ne vraćamo s mosta i kažemo im kako nemaju gdje parkirati. Kroz ovaj Urbanistički plan predviđene su dosta velike površine, a on je jedan od temelja kako bi se pokušala riješila ova problematika koja nije nimalo jednostavna.“

1. **SILVANA MATIĆ, vijećnica MOST-a:**

„1. Kakav je plan za uređenje Turine i da li se i gdje može dobiti na uvid?

* Što se točno planira tamo napraviti

2. Problem održavanja gradske imovine i loše izvedenih radova:

a) katastrofalno stanje boćarskog doma Sonković i njegovog okoliša

- vlaga, otpadanje žbuke, špina koja curi – nužna obnova i održavanje

- uništene klupe na igralištu, sve je puno razbijenih boca

b) loše izvedeni radovi obnove dijela ceste u Sonkoviću

- asfalt je obnovljen, no nije pojačan sa strane tako da je nakon svakih padalina cesta puna škalje i kamenja, a stvaraju se sve dublje i dublje rupe ( na nekim mjestima dubine i preko 20 cm) – cesta je danas opasnija nego prije obnove.“

**ODGOVOR:**

Gradonačelnik Grada Skradina Antonijo Brajković odgovorio je:

„1.Mi smo vlasnici utvrde Turina. To je, ako se ne varam, katastarska čestica 91 k.o. Skradin, ali moramo voditi računa da prilikom izrade dokumentacije usuglasimo s pravilima konzervatorske struke. Planiramo kulturno valorizirati taj objekt, a sad smo tek u postupku izrade projektne dokumentacije. Konkretno, trenutno se radi idejni projekt šetnice. Nekoliko puta sam bio na sastanku s konzervatorima i s arhitekticom, budući da je to zaštićeno područje i ima niz

-7-

zapreka koje stavljaju rampe na projekt. Prva je zapreka bila ta što je šetnica bila zamišljena na lokaciji gdje je bedem. Konzervatori su imali na to zamjerku i mi smo kao Grad naručili arheološka istraživanja i ista su koštala oko 20.000,00 kn. Istraživanja su pokazala kako se na tom mjestu nalazi bedem, te sam naručio izradu projekta sanacije i konzervacije tog bedema, a onda je to pokazalo kako šetnica mora ići drugim smjerom. Po tom projektu u troškovniku jučer smo prijavili projekt sanacije i rekonstrukcije bedema. Kako stvari stoje, sa šetnicom možda ne bi trebao biti takav problem, moći će se ishodovati dozvole za izgradnju šetnice, te izgradnja i na taj način omogućiti lakši pristup ljudima kojih svakodnevno ima na Turini, ali veći problem će biti s postojećim objektom, budući da je sada u Konzervatorskom odjelu stav takav da nema dizanja objekta na višu razinu. U tom slučaju su nam ruke vezane, jer da bi turistički valorizirali prostor trebaju nam novi objekti, primjerice sanitarni čvor, te ako želimo razvijati i neku ugostiteljsku djelatnost, a ne samo prezentacijske centre, morat ćemo se borit s konzervatorima da nam dopuste i tu vrstu sadržaja, jer bez toga, gore može biti eventualno vidikovac i suvenirnica, a u tom slučaju onda takav prostor ne bi bio samoodrživ.“

Na drugo vijećničko pitanje vijećnice Silvane Matić, pročelnik Jedinstvenog upravnog odjela Grada Skradina Josip Silov odgovorio je:

„2. Ne radi se o loše izvedenim radovima nego o loše napravljenom troškovniku. Izvođač je napravio ono što je po troškovniku bilo predviđeno. Tu ne možemo teretiti izvođača jer je izvođač napravio ono što mu je pisalo u troškovniku radova. To što je u troškovniku pisala izrada bočne zemljane bankine, umjesto betonske, nije kriv izvođač radova, nego onaj tko je radio troškovnik.“

Gradonačelnik Antonijo Brajković dopunio je odgovor koji se odnosi prostorije Boćarskog kluba u Sonkoviću i rekao kako će se za to pokušati iznaći sredstva kroz stavku održavanje sportskih terena, te na taj način sanirati devastirani prostor, svakako uz prethodno izrađenu dokumentaciju i troškovnik radova i zakonom propisanu proceduru. Što se tiče devastiranog i neurednog okoliša, rekao je kako je to odraz i stvar osobne kulture ljudi koji to rade i uništavaju imovinu, te dovode prostor u jedan takav neprimjeren vizualni izgled. O tome bi trebao voditi računa klub koji koristi taj prostor.

1. **DARKO GARDIJAN, nezavisni vijećnik:**

„1. Uređenje nogometnog igrališta u Plastovu?

2. Uređenje prostora u vlasništvu Grada Skradina u Plastovu za mjesnu zajednicu?“

**ODGOVOR:**

Pročelnik Jedinstvenog upravnog odjela Grada Skradina Josip Silov odgovorio je:

„1. Na toj nekretnini nisu još riješeni imovinsko-pravni odnosi. Da bi Grad mogao uložiti u adaptaciju tog prostora, preduvjet je rješavanje imovinsko-pravnih odnosa.

2. Kod svih tih zahtjeva, najmanji problem je urediti neki prostor koji bi se koristio jednom do dva puta godišnje. Veći problem je njegovo održavanje koje iziskuje znatna financijska sredstva, a koja Grad nema. Mislim da Grad ne može puno napraviti ukoliko i sami korisnici tog prostora ne doprinesu njegovom očuvanju i održavanju. Događa nam se da nakon održane utakmice na igralištu u večernjim satima ostanu upaljeni reflektori i gore cijelu noć. Nije problem ishodovati sredstva za nešto izgraditi, ali troškovi održavanja padaju isključivo na Grad i tu nastaje problem kada Grad mora plaćati visoke račune zbog nečijeg nemara i neodgovornosti.“

-8-

Pitanja vijećnika više nije bilo.

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 2. sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 2. sjednice Gradskog vijeća Grada Skradina jednoglasno je usvojen.

**RASPRAVA I ODLUČIVANJE**

**Točka 1.**

**Prijedlog Zaključka o prihvaćanju Polugodišnjeg izvještaja o izvršenju**

**Proračuna Grada Skradina za razdoblje 01. 01. 2017.g.-30. 06. 2017.g.**

O prijedlogu Zaključka o prihvaćanju Polugodišnjeg izvještaja o izvršenju Proračuna Grada Skradina za razdoblje 01. 01. 2017.g.-30. 06. 2017.g. uvodno izlaganje podnijela je viša stručna suradnica Ivana Sučić. Prije izlaganja, zamolila je vijećnike da zamijene prvu stranicu polugodišnjeg izvještaja dobivenu u dostavljenim materijalima, s naknadno dostavljenom izmijenjenom prvom stranicom, iz razloga što je računalni program krivo povukao podatke, te je došlo do krive obrade podataka. Dalje je navela je kako je vidljiv mali postotak ostvarenosti proračuna, a to je iz razloga što se većina odnosi na cestu Kistanje-Laškovica u iznosu od 12.000.000,00 kn. Navedena cesta mora biti planirana u proračunu kako bi se poduzele daljnje radnje za realizaciju. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju Polugodišnjeg izvještaja o izvršenju Proračuna Grada Skradina za razdoblje 01. 01. 2017.g.-30. 06. 2017.g. te je isti jednoglasno usvojen.

Zaključak se prilaže Zapisniku pod 1) i čini njegov sastavni dio.

**Točka 2.**

**Prijedlog Zaključka o prihvaćanju financijskog izvješća Gradske knjižnice**

**„Ivan Pridojević“ Skradin, za razdoblje 01.01. 2017.g.-30.06. 2017.g.**

Nakon kratkog uvodnog izlaganja od strane više stručne suradnice Ivane Sučić o prijedlogu Zaključka o prihvaćanju financijskog izvješća Gradske knjižnice „Ivan Pridojević“ Skradin, za razdoblje 01.01. 2017.g.-30.06. 2017.g. otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju financijskog izvješća Gradske knjižnice „Ivan Pridojević“ Skradin, za razdoblje 01.01. 2017.g.-30.06. 2017.g., te je isti jednoglasno usvojen.

Zaključak se prilaže Zapisniku pod 2) i čini njegov sastavni dio.

-9-

**Točka 3.**

**Prijedlog Zaključka o primanju na znanje Izvješća o radu gradonačelnika**

**Grada Skradina za razdoblje 01.01. 2017.g.-30.06. 2017.g.**

Uvodno izlaganje podnio je gradonačelnik Grada Skradina Antonijo Brajković. Naveo je kako se Izvješće, većim dijelom, odnosi na razdoblje kada je dužnost gradonačelnika obnašao Nediljko Dujić, a tek zadnjih mjesec dana, odnosno mjesec lipanj obuhvaća razdoblje u kojem je on (Antonijo Brajković) preuzeo obnašanje dužnosti gradonačelnika.

Nakon kratkog obrazloženja pojedinih stavki Izvješća, Izvješće o radu gradonačelnika Grada Skradina za razdoblje 01.01.2017.g.-30.06.2017.g. prima se na znanje.

Zaključak se prilaže Zapisniku pod 3) i čini njegov sastavni dio.

**Točka 4.**

**Prijedlog Odluke o dodjeli priznanja Grada Skradina u 2017.g.**

Predsjednica Gradskog vijeća Grada Skradina Nadija Zorica dala je riječ predsjednici Odbora za priznanja Grada Skradina Marijani Laća. Predsjednica Odbora za priznanja Grada Skradina Marijana Laća navela je kako je dana 07. rujna 2017.g. održana 2. sjednica Odbora za priznanja Grada Skradina na kojoj je utvrđen prijedlog Odluke o dodjeli priznanja Grada Skradina u 2017.g. Sukladno Obavijesti koja je objavljena u dnevnom tisku „SLOBODNA DALMACIJA“ od 4. kolovoza 2017.g. u propisanom roku zaprimljena su 2 (dva) prijedloga, i to:

1. Udruga „Rupska zvona“ Rupe, predložila je da se priznanje, odnosno Nagrada Grada

Skradina dodijeli ZORANU JOSIPU JURIĆU – za izniman doprinos u književnom i kulturnom djelovanju, očuvanju pisane riječi i afirmaciji svoga zavičaja.

1. NK „SOŠK“ Skradin predložio je da se priznanje, odnosno Plaketa Grada Skradina

dodijeli: ŽELJKU BABIĆU – STINI - za značajan doprinos razvoju i promicanju skradinskog nogometa i uzorno zalaganje u širenju sportske kulture među mladima.

Na navedenoj sjednici, Odbor je zaključio kako su dostavljeni prijedlozi valjani, te je sukladno podnesenim prijedlozima Odbor izradio prijedlog Odluke o dodjeli priznanja Grada Skradina u 2017.g. Odbor predlaže Gradskom vijeću Grada Skradina da prihvati dostavljeni prijedlog Odluke o dodjeli priznanja Grada Skradina u 2017.g., sukladno članku 14. Odluke o priznanjima Grada Skradina („Službeni vjesnik Šibensko-kninske županije“, broj 11/01).

-10-

Predsjednica Gradskog vijeća Grada Skradina Nadija Zorica navela je kako se, sukladno članku 14. Odluke o priznanjima Grada Skradina o prijedlozima za dodjelu priznanja Grada Skradina glasuje o svakom prijedlogu posebno, bez prethodne rasprave. Potom je stavila na glasovanje prijedlog Udruge „Rupska zvona“ Rupe da se Nagrada Grada Skradina dodijeli ZORANU JOSIPU JURIĆU – za izniman doprinos u književnom i kulturnom djelovanju, očuvanju pisane riječi i afirmaciji svoga zavičaja. Prijedlog je jednoglasno usvojen.

Zatim je stavila na glasovanje prijedlog NK „SOŠK“ Skradin Plaketa Grada Skradina dodijeli: ŽELJKU BABIĆU - za značajan doprinos razvoju i promicanju skradinskog nogometa i uzorno zalaganje u širenju sportske kulture među mladima. Prijedlog je također jednoglasno usvojen.

Gradsko vijeće Grada Skradina jednoglasno je donijelo Odluku o dodjeli priznanja Grada Skradina u 2017.g.

Odluka se prilaže Zapisniku pod 4) i čini njegov sastavni dio.

**Točka 5.**

**Prijedlog Odluke o izmjeni Odluke o učlanjivanju**

**u Lokalnu akcijsku grupu Krka**

O prijedlogu Odluke o izmjeni Odluke o učlanjivanju u Lokalnu akcijsku grupu Krka uvodno izlaganje podnio je gradonačelnik Antonijo Brajković. Naveo je kako Lokalna akcijska grupa (LAG) "Krka" predstavlja lokalno partnerstvo po načelima LEADER programa, a sastoji se od predstavnika javnog, privatnog i nevladinog sektora. LAG "Krka" djeluje na području sedam jedinica lokalne samouprave Šibensko-kninske županije, tu spadaju gradovi Drniš i Skradin, općine Bilice, Ružić, Promina i Unešić te sedam naselja grada Šibenika: Brnjica, Čvrljevo, Dubrava, Goriš, Gradina, Konjevrate i Lozovac. Osnovan je 2011. godine a trenutno okuplja 34 predstavnika civilnog, javnog i privatnog sektora. LAG-ovi su u RH registrirani kao Udruge.

Dalje je naveo koji su ciljevi navedeni u strategiji LAG-a KRKA su: razvoj i promicanje konkurentne poljoprivredne i prerađivačke proizvodnje, unaprijeđenje održivosti i raznovrsnosti  gospodarskih djelatnosti, te unaprijeđenje kvalitete života svih stanovnika i posjetitelja područja. Prijedlogom Odluke o izmjeni Odluke o učlanjivanju u Lokalnu akcijsku grupu Krka, predlaže se da se, umjesto njega, za predstavnicu Grada Skradina imenuje gđa Ana Dujić. Potom je otvorena rasprava.

Za riječ se javio vijećnik Tonći Petrović i pitao koliko iznosi financiranje Lokalne akcijske grupe Krka. Gradonačelnik Antonijo Brajković odgovorio je kako to na godišnjoj razini iznosi 10.000,00 kn.

Potom se za riječ javio vijećnik Frane Formenti i pitao može li udruga potpomoći projekte EU fondova. Gradonačelnik Antonijo Brajković mu je odgovorio kako ista nije u sustavu lokalne samouprave. Potom je vijećnik Frane Formenti pitao preko kojih institucija se mogu ostvariti pojedini projekti. Pročelnik Jedinstvenog upravnog odjela Josip Silov odgovorio je kako se projekti mogu ostvariti preko različitih institucija, ovisno o kojim je projektima, odnosno o kojoj vrsti projekata je riječ, pa je za primjer naveo kako se projekti iz područja vodoopskrbe mogu prijaviti samo putem tvrtke „VODOVOD I ODVODNJA“, za nerazvrstane ceste nadležno je

-11-

resorno ministarstvo ili tvrtka „Hrvatske ceste“, a realizacija projekata u poslovnoj zoni ide preko programa SAFU.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o izmjeni Odluke o učlanjivanju u Lokalnu akcijsku grupu Krka, te je ista jednoglasno usvojena.

Odluka se prilaže Zapisniku pod 5) i čini njegov sastavni dio.

Sjednica je završena u 11,50 sati.

**ZAPISNIK SASTAVILA:**

Paulina Radeljak,v.r.

**GRADSKO VIJEĆE**

**GRADA SKRADINA**

**PREDSJEDNICA**

Nadija Zorica,v.r.